Doppo o so viægio in Oriente pe çirca un ventennio e fonte no forniscian notiççie in sci-ô Caffao, a ecceçion de 'na breve notiççia do frevâ 1111 da-a quæ imprendemmo che i consoi zeneixi aggiudicon a-a gexa de S. Scî fœua de miage e dexime de quante i figgi do Rustego de Caschifelon aivan ereditao da-o poæ. L'è probabile che in questo periodo de tempo o Caffao o se segge dedicao a-o comerçio e a-i studdi, aquixindo una çerta prepaaçion cortuâ e o l'agge posciuo dâ prœuva de dritua morâ in moddo da impoñise a l'atençion di governanti. De fæto into 1121, quand'o no l'aiva ancon rivestio nisciun incarrego pubbrico, o fu posto a-o scianco do zeneize Barizon e çernuo comme rapresentante di interesci da çittæ nanti Callisto II inta vertença tra Zena e Piza pe a consegraçion di veschi inta Corsega. O Caffao o soggiornò a Romma o tempo necessaio pe perorâ e receste zeneize. O razonse torna a corte pontifiççia into 1123 pe difende nanti o Collegio di cardenæ a poxiçion de supremaçia de fæto aquixia da Zena inte l'izoa. E tratative fun condute assæ abilmente da-i inviæ zeneixi, che ariescin a guaagnâse e scimpatie de tanti prelati e do ponteffixe mæximo, o quæ o l'impedì a-i presuli pizen a consagraçion di veschi in Corsega e o l'elevò Zena a sede arçivescovî, solevando e proteste de l'arçivesco de Piza, che a l'anonçio de ""inique"" decixoin o scaggiò a-i pê do pontefixe l'anello e a mitra.